આ અંગે આજે ગાંધીનગરના ધારાસભ્ય ડો. સી.જે ચાવડાએ જણાવ્યુ હતું કે અનુસૂચિત જાતિને મળેલો બંધારણિય હક્ક છીનવી લેવાનો ભાજપ સરકારનો પ્રયાસ કોઇ પણ સંજોગોમાં સાંખી લેવાય તેમ નથી. તેમણે વધુમાં જણાવ્યું કે સત્તા લાલસામાં રાચતી ભાજપ સરકારે નગરપાલિકામાંથી સરકી ગયેલી સત્તાને પુન: હાંસલ કરવા રાતોરાત રોસ્ટરમાં ફેરફાર કર્યો તે બંધારણને તોડવા-મરોડવા જેવો છે. માત્ર એક નગરપાલિકા માટે રોસ્ટરમાં કરાયેલો ફેરફાર કાયદાની વિરૂધ્ધ છે. વાસ્તવમાં અન્ય તમામ નગરપાલિકાના રોસ્ટરમાં એક સાથે ફેરફાર થઇ શકે. ભાજપની સરકારના આ નિર્ણયને કોર્ટમાં પડકારવા ઉપરાંત આંદોલન કરી સરકારની સત્તા લાલસાની રીતભાત અને કાવાદાવાથી પ્રજાને વાકેફ કરવામાં આવશે.